KOMISIJOS REGLAMENTAS (ES) 2022/2002

2022 m. spalio 21 d.

kuriuo dėl didžiausios leidžiamosios dioksinų ir dioksinų tipo PCB koncentracijos tam tikruose maisto produktuose iš dalies keičiamas Reglamentas (EB) Nr. 1881/2006

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,

kadangi:

(1) Komisijos reglamente (EB) Nr. 1881/2006 (2) nustatyta didžiausia leidžiamoji tam tikrų teršalų, įskaitant dioksinus ir dioksinų tipo polichlorintus bifenilus (PCB), koncentracija maisto produktuose;

(2) 2018 m. Europos maisto saugos tarnyba (toliau – Tarnyba) priėmė mokslinę nuomonę dėl dioksinų ir dioksinų tipo PCB pašaruose ir maisto produktuose keliamos rizikos gyvūnų ir visuomenės sveikatai (3). Tarnyba nustatė, kad dioksinų ir dioksinų tipo PCB bendro kiekio leidžiamoji savaitės norma yra 2 pg TEQ (toksiškumo ekvivalentai) kilogramui kūno masės per savaitę. Remiantis turimais dioksinų ir dioksinų tipo PCB paplitimo duomenimis, jų lėtinės ekspozicijos žmonėms per maistą įverčiai rodo, kad visų amžiaus grupių populiacijose smarkiai viršijama leidžiamoji savaitės norma;

(3) Tarnyba savo mokslinėje nuomonėje rekomendavo iš naujo įvertinti dabartinius PSO 2005 m. TEF (toksiškumo ekvivalento faktorius), kad būtų atsižvelgta į naujus in vivo ir in vitro duomenis, visų pirma susijusius su PCB-126;

(4) Pasaulio sveikatos organizacija (PSO) šiuo metu atlieka PSO 2005 m. TEF verčių peržiūrą, kurią tikimasi užbaigti 2023 m.;

(5) kol ta peržiūra bus užbaigta ir siekiant užtikrinti aukštą žmonių sveikatos apsaugos lygį, tikslinga nustatyti didžiausią leidžiamąją dioksinų ir dioksinų bei dioksinų tipo PCB suminę koncentraciją maisto produktams, kuriems dar netaikomi Sąjungos teisės aktai ir kurių atveju paplitimo duomenys neseniai buvo pateikti Tarnybos duomenų bazėje, kaip antai ožkienai, arklienai, triušienai, šernienai, medžiojamųjų paukščių mėsai, elnienai ir tokios mėsos produktams bei ožkų, arklių ir medžiojamųjų paukščių kepenims, o vištų kiaušiniams nustatytą didžiausią leidžiamąją koncentraciją taikyti visiems naminių paukščių kiaušiniams, išskyrus žąsų kiaušinius;

(6) be to, atsižvelgiant į tai, kad vartojama ne tik krabų ir į krabus panašių vėžiagyvių galūnių raumenų mėsa, bet ir tokių vėžiagyvių pilvo raumenų mėsa, ypač krabų apželtkojų, tikslinga didžiausią leidžiamąją koncentraciją taikyti ir šių vėžiagyvių pilvo raumenų mėsai;

(7) be to, atsižvelgiant į turimus paplitimo duomenis ir į tai, kad svarbu užtikrinti aukštą žmonių, ypač pažeidžiamų gyventojų grupių, sveikatos apsaugos lygį, tikslinga jau dabar sumažinti didžiausią leidžiamąją dioksinų ir dioksinų bei dioksinų tipo PCB suminę koncentraciją piene ir pieno produktuose;

(8) todėl Reglamentas (EB) Nr. 1881/2006 turėtų būti atitinkamai iš dalies pakeistas;

(9) turėtų būti nustatytas tinkamas laikotarpis, per kurį maisto tvarkymo subjektai galėtų pasirengti laikytis šiuo reglamentu nustatytų didžiausios leidžiamosios koncentracijos reikalavimų;

(10) atsižvelgiant į tai, kad tam tikrų maisto produktų, kuriems taikomas šis reglamentas, tinkamumo vartoti terminas yra ilgas, maisto produktus, kurie buvo teisėtai patiekti rinkai iki šio reglamento taikymo pradžios dienos, turėtų būti leidžiama palikti rinkoje;

(11) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 1881/2006 priedas iš dalies keičiamas pagal šio reglamento priedą.

2 straipsnis Priede išvardyti maisto produktai, teisėtai patiekti rinkai iki 2023 m. sausio 1 d., gali likti rinkoje iki jų minimalaus tinkamumo vartoti termino arba nuorodoje „Tinka vartoti iki ... (data)“ nurodyto termino.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2023 m. sausio 1 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. spalio 21 d. Komisijos vardu Pirmininkė Ursula VON DER LEYEN

(1) OL L 37, 1993 2 13, p. 1.

(2) 2006 m. gruodžio 19 d. Komisijos reglamentas (EB) Nr. 1881/2006, nustatantis didžiausias leistinas tam tikrų teršalų maisto produktuose koncentracijas (OL L 364, 2006 12 20, p. 5).

(3) Scientific Opinion on the risk for animal and human health related to the presence of dioxins and dioxin-like PCBs in feed and food. EFSA Journal 2018;16(11):5333, 331 pp. https://doi.org/10.2903/j.efsa.2018.5333